**Bērna vecāka, kurš veicis dzimuma maiņu, tiesības uz saskarsmi**

**Latvijas Republikas Senāta**

**Civillietu departamenta**

**2023.gada [..]**

**RĪCĪBAS SĒDES LĒMUMS[[1]](#footnote-1)**

**Lieta Nr. [..], SKC‑[A]/2023**

[ECLI:LV:AT:2023:](https://manas.tiesas.lv/eTiesasMvc/eclinolemumi/ECLI:LV:AT:2021:0427.C29526917.24.S)[..]

Senatoru kolēģija šādā sastāvā: senators referents Intars Bisters, senatori Ļubova Kušnire un Normunds Salenieks

rīcības sēdē izskatīja civillietu sakarā ar atbildētājas [pers. B] kasācijas sūdzību par [..] apgabaltiesas 2022. gada [..] spriedumu civillietā [pers. A] prasībā pret [pers. B] par saskarsmes tiesības izmantošanas kārtības noteikšanu.

Senatoru kolēģija

**konstatēja**

Ar [..] apgabaltiesas 2022. gada [..] spriedumu daļēji apmierināta bērna bioloģiskā tēva, kurš uzsācis medicīniska rakstura manipulācijas veikšanu dzimuma maiņai, prasība par saskarsmes tiesības izmantošanas kārtības noteikšanu ar nepilngadīgo [bērnu].

Senatoru kolēģija par pamatotu atzīst no pārbaudāmā sprieduma izrietošo secinājumu, ka bērna vecāka rīcība, veicot dzimuma maiņu, pati par sevi nevar būt pamats saskarsmes tiesības ierobežošanai ar bērnu. Bērna vecāka dzimuma maiņas fakts neizraisa pierādāmu kaitējumu bērna tiesībām vai interesēm, no kā izriet, ka Civillikuma 181. pantā minēto tiesību ierobežojumu nevar pamatot tikai ar šo faktu. Tāpat tiesa ir ņēmusi vērā, ka līdzšinējās bioloģiskā tēva un bērna tikšanās reizes pēdējo gadu laikā ir bijušas retas un tikai saskarsmes personas klātbūtnē, līdz ar to par saprātīgu ir atzīstama tiesas spriedumā paredzētā pakāpeniskā pāreja uz saskarsmes kārtību bez saskarsmes personas klātbūtnes, kas veicinās tēva un [bērna] saskarsmes atjaunošanu.

Eiropas Cilvēktiesību tiesa atzinusi, ka tiesa nedrīkstētu bērna vecākam liegt saskarsmes tiesību vienīgi viņa dzimuma maiņas dēļ, ja nepastāv pierādāmi apstākļi, kas liecina par iespējamu kaitējumu bērnam (sk. *Eiropas Cilvēktiesību tiesas 2021. gada 6. jūlija sprieduma lietā „A.M. and Others v. Russia”, 47220/19, 57. punktu*). Vienlaikus, ja pierādījumi lietā norāda uz dzimumu mainījušā bērna vecāka īslaicīgu emocionālo nestabilitāti, bērna interešu nodrošināšanai tiesa var lemt uz laiku noteikt ierobežojumus saskarsmes tiesības īstenošanā, kas bērnam ļautu pakāpeniski pielāgoties arī vecāka dzimuma maiņas apstākļiem (sk. *Eiropas Cilvēktiesību tiesas 2010. gada 30. novembra sprieduma lietā „P.V. c. Espagne”, iesnieguma Nr. 35159/09, 36. punktu*).

Tādējādi pārbaudāmais spriedums atbilst arī Eiropas Cilvēktiesību tiesas judikatūrai. Tajā pausto atziņu pareizumu neatspēko kasācijas sūdzībā izteiktie pārmetumi, ka tiesa nav analizējusi un devusi savu novērtējumu prasītāja lēmuma, ar ko uzsākts viņa dzimuma maiņas process, ietekmei uz bērna psihoemocionālo stāvokli, un ka spriedumā nav rasts taisnīgs līdzsvars starp bioloģiskā tēva tiesībām un bērna interesēm.

Kasācijas sūdzības argumenti nedod pamatu uzskatīt, ka pārsūdzētajā spriedumā ietvertais lietas iznākums ir nepareizs, kā arī šādu atbildētājas argumentu izvērtēšanai nav būtiskas nozīmes vienotas tiesu prakses nodrošināšanā vai tiesību tālākveidošanā, līdz ar to senatoru kolēģija atzīst, ka pastāv Civilprocesa likuma 464.1panta otrās daļas 2. punktā norādītais pamats atteikumam ierosināt kasācijas tiesvedību.

Pamatojoties uz Civilprocesa likuma 464. panta trešo daļu, 464.1 panta otrās daļas 2. punktu, senatoru kolēģija

**nolēma**

atteikt ierosināt kasācijas tiesvedību sakarā ar [pers. B] kasācijas sūdzību par [..] apgabaltiesas 2022. gada [..] spriedumu.

Lēmums nav pārsūdzams.

1. Slēgtas lietas statuss. Publicēti izvilkumi no rīcības sēdes lēmuma. [↑](#footnote-ref-1)